Ego Theobaldus, Dei patientia Nivernensis episcopus, notum facimus presentibus et futuris quod Hugonem Rechaguez, quem a diebus multis ante promotionem nostram capitulo nostro dederamus, in infirmitate nostra quittavimus ex toto et concessimus, ita quod ipse Hugo Theobaldo nepoti meo thesaurario Nivernensi in vita sua serviat ad mensuram, nec possit eum ipse Theobaldus thesaurarius gravare absque conscientia et voluntate capituli. Quod si facere præsumeret, in eum de cætero nihil haberet. Nullus autem de cognatione mea in ipso Hugo habere poterit juris aliquid. Si vero capitulum Theobaldo nepoti meo aliquid dare voluerit pro ejusdem Hugonis in vita sua quitatione, unde capitulum et ipse Theobaldus possint convenienter concordare, capitulo penitus remanebit memoratus Hugo, nec Theobaldum in posterum servire tenebitur in aliquo. In cujus rei memoriam et firmitatem presenti paginæ sigillum nostrum fecimus apponi. Actum anno incarnati verbi MCLXXXVIII.